Anglo se Mark Cutifani: Eskom bly 'n probleem | Netwerk24
Deur Elvira Wood 06 November 2019 11:03
Suid-Afrika weet wat gedoen moet word om Eskom reg te ruk.
Mark Cutifani, uitvoerende hoof van Anglo American, Woensdag op die beleggingskonferensie in Sandton.Foto: Elvira Wood
"Ons moet nou wegbeweeg van weet wat ons moet doen na dóén wat ons moet doen."
So het Mark Cutifani, uitvoerende hoof van Anglo American, Woensdag op 'n paneelbespreking op die tweede jaarlikse beleggingskonferensie in Sandton gesê.
"Daar is absoluut geen twyfel daaroor dat Eskom en die beskikbaarheid van elektrisiteit 'n groot rol speel in die besluite wat ons neem nie. Dit is waarskynlik die grootste risiko wat ons moet behartig."
Cutifani sê dis 'n moeilike taak omdat "jy beduidende herstrukturering moet doen".
Rob Shuter, uitvoerende hoof van MTN, sê hoewel die probleme by Eskom 'n groot uitdaging vir die sakesektor is, moet daar nie vergeet word hoe goed ontwikkel die infrastruktuur in Suid-Afrika is nie.
"Ons het 'n effens ander perspektief daarop. Ons bestuur 17 netwerke op die vasteland. Suid-Afrika is die enigste een van dié lande waar ons hele netwerk die kragnetwerk gebruik. In ander lande is dit bloot nie beskikbaar nie," sê hy.
"Die uitdagings is baie goed geïdentifiseer. Ons moet die planne nou uitvoer. Ek glo Eskom is 'n oplosbare probleem."
Meer oor: Anglo American | Mtn | Eskom | Cyril Rama­Phosa | Rob Shuter | Mark Cutifani | Krag | Beleggingskonferensie | Elektrisiteit